
Előterjesztés
a Közgyűlés részére
Tisztelt Közgyűlés!
A XI. kerület Újbuda Önkormányzata köztéri szobor állításával kíván megemlékezni a 2009-ben elhunyt Kossuth-díjas zeneszerzőről, előadóművészről: Cseh Tamásról. A kerületi önkormányzat által kiírt meghívásos képzőművészeti pályázat győztese, Majoros István szobrászművész két tervet készített. A megrendelő önkormányzat 2012-ben a szobrászművész „A” jelű terve megvalósítására kötött szerződést, azonban – Cseh Tamás családjával egyeztetve és a művész szerződését módosítva – jelenleg a „B” jelű mű megvalósításának fővárosi jóváhagyását kezdeményezi.
A szobor helyszíneként – tekintettel Cseh Tamás egykori lakhelyére, valamint a XI. kerületi Kulturális Városközpont projektre – az eredeti elképzeléssel megegyezően: a Gellért tér került meghatározásra. Helyszíni bejárásokat követően a téren belül a háromszög alakú parkosított területnek a Budafoki út vonalában húzódó oldala (a metró kijárattal szemben) bizonyult megfelőnek, e helyszín minden érintettel, a Swietelsky Kft.-vel és a FŐKERT-tel is egyeztetésre került. A mű felállításával és karbantartásával kapcsolatos költségek a XI. kerületi Önkormányzatot terhelik. 
Majoros István műve Cseh Tamást  állva, gitárral a kezében, a dalokban is gyakran szereplő „ócska kabát, csőnadrág” megjelenítésével ábrázolja. A mészkő talapzatba vésve mintegy a szobor  árnyékaként a „Kóborló dalnok” indián  énjére is utalás történik a jellegzetes tolldísz és íj felidézésével. A szobor mellett egy mészkő elemen a következő felirat lesz olvasható: CSEH TAMÁS / 1943-2009 / „Nincsen más ebben a dalban. / Nincsen más, csak egy utca. / Ahol valaha laktam, / és még egy délelőtt.” / (Bereményi Géza) / Állíttatta Újbuda Önkormányzata / 2013.
A művészeti bíráló bizottság a jól felépített, szépen formált figura, a teljes kompozíció köztérre kerülését támogatta. 
A felállítási helyszín, a Gellért tér (hrsz. 5536/1) a Fővárosi Önkormányzat tulajdonát képezi, ezáltal az 1991. évi XX. törvény 109.§ (1) bekezdése értelmében a tárgyi műalkotás elhelyezéséről a Fővárosi Közgyűlés jogosult dönteni. Fentiek alapján kérem a T. Közgyűlést az alábbi határozati javaslat elfogadására.
Határozati javaslat
A Fővárosi Közgyűlés úgy dönt, hogy:
az 1991. évi XX. törvény 109.§ (1) bekezdése értelmében jóváhagyja, hogy Budapest Főváros XI. kerület Újbuda Önkormányzata a felállítási és karbantartási költségek vállalása mellett elhelyezze a Majoros István szobrászművész által Cseh Tamás tiszteletére készített alkotást a XI. kerület Gellért téren (hrsz. 5536/1), a Budafoki út vonalában a metró kijárattal szemben a következő felirattal: CSEH TAMÁS / 1943-2009 / „Nincsen más ebben a dalban. / Nincsen más, csak egy utca. / Ahol valaha laktam, / és még egy délelőtt.” / (Bereményi Géza) / Állíttatta Újbuda Önkormányzata / 2013.
     határidő: a határozat megküldésére a döntést követő 30 nap
felelős: 	Tarlós István főpolgármester
 
Határozathozatal módja: a határozat elfogadásához egyszerű szavazattöbbség szükséges.
Budapest, 2013. június  „   ”

